  Туспуктэм: freepik.com Наталия Сильвестрова Вотка ёросын пужыен (корь) куинетӥ черлан учыр шараязы. Висёнэз 2013-тӥ арын вордскем пияшлэсь шедьтӥзы, со элькунэ Москваысь вуиз. Со сярысь улосвыл кивалтэтлэн тӧроезлэн воштӥсез Эльвира Пинчук телеграм-каналаз ивортӥз. Пияшлэн черлэсь прививкаез пуктэмын ӧй вал. Сое паласькись висёнъёсъя элькун эмъяськонние интыязы. Удмуртиысь тазалыкез утёнъя министерство но Роспотребнадзорлэн элькунъя управлениез эпидемилы пумит ужрадъёс ортчыто но висисен герӟяськем муртъёсты чаклало, привика пукто. Выль черлан учыръёсты ӧз шараялэ. Пужыен висьыку адямилэн температураез ӝутске, ым но ныр пушкысьтыз тульвылъёс азо, синъёс урӟекто, ку вылаз пужы потэ, интоксикация луэ. Бадӟымъёс пӧлын висён тужгес но секыт ортче – тыазон азинске, менингоэнцефалит, иммунодефицит кутскыны быгатэ. Пужылэсь кылдэм секыт бервылъёслэсь адями кулыны быгатэ. Тодэ вайытом, пужыен нырысетӥ черлан учырез Ижкарын 22-тӥ куартолэзе шараязы. Кыкетӥ учыр сярысь 25-тӥ куартолэзе тодмо луиз. Вань учыръёсы висён палэнысь ваемын. Ватсамло, элькунын пужылэсь вакцина пуктон пункт ужа. Тегъёс: Тазалык висён Воткаёрос Удмуртия  